Eisenach
Store norske leksikon,Geografi,Verdens geografi,Europa,Tysklands geografi
Eisenach, by i Tyskland, Thüringen, på den nordvestlige skråningen av Thüringer Wald, 215 meter over havet i en vakker egn ved borgen Wartburg; 41 744 innbyggere (2012). Industrien omfatter produksjon av biler (Wartburg i det tidligere Øst-Tyskland, senere BMW og Opel), maskiner, kjemiske produkter og elektrotekniske artikler. Eisenach har betydelig turisttrafikk.
I byens sentrum ligger Marktplatz, med mange vakre bindingsverkshus, apotek, det gamle rådhuset (1638) og slottet (1742–45) med Thüringer Museum. Borgen Wartburg ligger på en høyde 400 meter over byen. I skjul på Wartburg oversatte Martin Luther Det nye testamente til tysk. Borgen ble 1999 satt opp på UNESCOs verdensarvliste.Eisenach ble grunnlagt på 1100-tallet; byrettigheter fra 1283. Fødeby til Johann Sebastian Bach (1685). Flere møter av betydning i tysk historie har vært holdt i eller ved Eisenach, blant annet ble det tyske sosial-demokratiske partiet (SPD) stiftet her 1869.